Peterjasie Patriot #161
Daar is twee pasellas hierdie keer, 'n eBoek met huishoudelike wenke en ook 'n handige omskakelingstabel, gaan laai hulle af by die Pasella afdeling.
Dis baie koud hier in Alberton, toe besluit ons om vir 'n week St Lucia toe te gaan, daarom is hierdie brief so 'n week vroeg aangesien ons al Vrydag die pad vat. Ek verneem die pad oor Pongola is aanmekaar padwerke met baie Stop/Go situasies. Wonder of dit nie beter sal wees om Durban om te ry nie?
Ek gee weer terugvoer van Adri met haar Huis Zonnekus projek, kyk gerus verder ondertoe.
My gunsteking brak, Emily, kry ook weer 'n geleentheid, gaan lees gerus wat die bekkige brak kwytraak.
Huis Zonnekus - Maangad 4 Julie 2011 - Fase 2
Op my koordlose boor se boks verkondig iemand luidkeels: “IMPACT DRIVER DRILL – POWER TO PERFORM”
Dis nie waar nie. Nie met jare oue mure nie! Ek het gelyk soos ‘n muskiet op ‘n Okavango Olifant se vel wyl ek probeer het om die eerste gate in die Alzheimer gedeelte van Huis Zonnekus, se muur te boor! Ek beweeg, maar die boorpunt staan en draai om sy eie gat. En ek besef dat vandag ‘n anderste dag kan uitdraai. ‘n Vrou met PMS EN ‘n boor is dalk nie die regte kombinasie nie, maar ‘n plan is gemaak, en die faktotum het sy elektriese boor gaan haal, en TOE sak die gate gedweë in!
Jip, vandag was nog ‘n dag van PROJEK HUIS ZONNEKUS, oftewel, Fase Twee. Ek was geseënd genoeg om nog ‘n paar rand van persone te ontvang, en kon 10 paneelverwarmers aankoop met die skenkings. Ek het self ‘n paar ekstra gekoop, en ‘die trek’ het met ‘n ysige Suid-Oos in ons rug, weer pad gevat na Milnerton.
Die sitkamertjie van die Alzheimer inwoners het nou paneelverwarmers, asook al die kamers in die gang.
Dit wat oorgebly het, is in die koudste kamers ingesit. Ook die tannie waarvan ek laas vertel het wat so koud lê en kry het, het ene ontvang! Sy het onder haar splinternuwe kombers gelê en ‘n Tex geëet dat die hele bed en kombers vol krummels was! Sy vertel sy spandeer al haar geld op tjoklits – seker die dat ek ‘n spesiale plekkie in my hart vir haar het. Ons gemeenskaplike liefde vir tjoklits!!!
Ek het weereens pakkies ontvang met warm klere, waslappies, serpies, toiletbenodigdhede, en vanmiddag toe ek tuis kom, ‘n groot boks doeke vir die mense wat dit bitterlik nodig het!
Dankie spesiaal aan Etienne en Maxie van STELMED in Stellenbosch vir daardie skenking, en Hansie Conradie by Econo Heat wat vir my die paneelverwarmers te koop aangebied het teen groothandelpryse, en dit by my laat aflewer het teen geen ekstra koste nie! Zeldra Clarkson wat weereens met sakke items opgedaag het. Julle, en die anonieme skenkers van fondse en broodnodige items, asook die mense wat ek reeds per epos bedank het, maak hierdie projek ‘n realiteit. Dit is ‘n wasempie teen die wind, maar vir ‘n paar mense kon ons die afgelope tyd hulle dae ‘n bietjie beter maak!
Dankie Dalene wat gehelp het om waterpasse aan te gee, en die verwarmers uit te pak, en Mirna wat met Muis aan die leiband, die oumense geselskap gehou het. En Deon wat toegelaat het dat ‘n vrou die boorwerk doen, terwyl hy die stofsuier beman, en die rigting aangedui het.
Indien enige verdere gelde inkom, sal dit steeds aangewend word om Fase Twee te voltooi – daar word regtig nog baie verwarmers benodig. Hierdie paneelverwarmers gebruik minder elektrisiteit as ‘n rekenaar, volgens wat die kenners beweer, so dit is ‘n belegging bo enige ander verwarmer.
As jy dus graag wil gee, maar bang is omdat jy nie weet waarheen jou geldelike bydraes sal gaan nie, kontak my asb. Bevestiging van die projek kan ook van die tehuis se bestuurder, Attie van Tonder, telefoon 021 5515689 of 552 2074 gekry word.
Ek het ‘n graad in paneelverwarmers installeer – as iemand sukkel, kontak my gerus. En as jou huis noudie dag gebou is, bring ek my eie boor wat verseker vandag se sementmengsels sal ore aansit!
Groete, en dankie weereens dat julle bereid was om onselfsugtig by te dra. Mag julle dit in meervoud terug ontvang wanneer julle nood het.
As enigiemand nog vir Adri op een of ander manier kan help, kontak haar gerus.
Ek het die volgende resep van Anthony Scheepers ontvang, hy reken dis 'n wenner!
Regs klik hier om 'n eBoek met Huishoudelike Wenke af te laai en regs klik hier om die handige Omshakelingstabel af te laai.
Ma het gesê ek moet opou met my nonsins want syt als gelees wat ek beskryf het op die internet.
Toe sê ma mens moet die waaryt praat. Nou moet ek vir jille die waaryt skryf.
My naam is nie Emily nie. Ma sê sy wou ‘n hont gehad het en haar Emily noem mar toe sy vir my sien het sy niks anders kon dink as MUIS nie. My ore was net so groot soos hille nou is. Maar nou is my ore sterk en vol spiere alkanek steeds nie die diewens hoor as hille ons Lendrovir se ryt ytslaan nie!
My naam is Muis. Ma raas soms met my dan noem sy my MUISHONT en dan lag die mense wat oppie parkie stap met hille honde. Ma sê laasweek sy wil my sommir herdoop na Flooi oor ek dit op my gehad het. Ek weetie van flooie nie. Dan bat ma my met sjampoe dan sê ma ek is ‘n flooieteksie en my passisier gan nou vrek gan. En toe proebeer sy vir my wirmpille in droëwors wegsteek mar ma dink seker ek is dom ek spoeg daai pille net so weer trig! Ma sê ek sal ha bankrod maak van wirmpille koop en sy gee dit makliker vir die katte wat ha stikkent krap. Ma sê sy het opie internet gan lees van how toe geeve jor dok pils mar hille is net so dom soes parlement sê ma.
Jakkirs ek haat pille. Nou moet ek vitel hoekom ek dan Emily was want ek was mos met Alex maaikies mar ek sien hom nie meer nie want ma het my mos yt die skool gevat oor ek nie gevordir het nie toe sê sy ons sal houm skoeling doen mar ma heti tyt vir dit nie so ek lê heeldag en slaap. Ek was bang Alex lees dit en spot my dan by die skool.
Ek was laasnaweek mos weer plaas toe en toe was dit wonderlik want ek het in plaas van Bobtail, BOKtail gevreet. Dis bokdrolle. Ma sê ek het na bokdrolle en stof geryk en ek
moes gan bad voor ek in haar bed kon lê. Ek was vlippen moeg. Ek het heelnaweek gehol en skaduwees gejag en ek het darim nie ‘n pofadir gesien nie want oupa het die naweek voor daai ene by die hys dootgemaak. In die winter ma het gegril.
Ma het vi my 'n kleerkie gekoop wat kinnirs dra en die moue afgeknip vidi pooikies en dan bint sy sommir die lyfie met 'n rekkie vas ma dink 'n Boer maak 'n Plan. Ek kry somir horries want ek lyk soos 'n bloubil en ek is pure Stormer ek het gistraant sommer ani blaf gegan vir Gio toe hy die bal so lelik angeslaan het en toe Brian Habana so hol toe wens ek hy kan vi MY sien hol!
Nou het ek vi jille vitel wie ek dan nou rêdig is. My naam is Muis en ek gan nie ophou skryf nie want ma het gewaarsku dat as ek nie my regte storie skryf nie, ek nooit weer die leptop sal sien nie en ek hou van om met jille amal da byte te gesels.
Groete van Emily wat yntlik altyt Muis is.
Ek het die foto tydens ons laaste besoek aan Kruger Nasionale Park geneem. Klik die foto om 'n groter weergawe te sien
Danie bevorder sy hele lewe lank Boeremusiek en was een van Hendrik Susan se staatmakers. Hy en sy ander twee boesem-vriende, Manie Bodenstein en wyle Nic Potgieter, het almal vir Hendrik gespeel.
Ek het al baie gesels oor hierdie basiese beginsel van emosionele intelligensie: reageer met nadenke (“respond”) eerder as net reageer (“react”). Al wat dit vra is om ‘n paar sekondes te dink oor wat gebeur nou in myself, die situasie, die ander mense teenwoordig, die moontlike konsekwensies van jou aksie en die aksie wat nodig is. Dit te oorweeg en DAN eers op te tree. Dit kan jou help om slegte besluite, negatiewe woorde en dade te keer; dit help jou om die situasie te beheer deur jouself te beheer. Dit sal jou help om op te hou tydmors, uit te stel, verskonings te soek-in kort: dit help jou om jou oog te hou op jou doelwit-wat dit ook al is.
Volgende keer verduidelik ek die ander kragtige tegniek: hoe om jou selfgesprek (“self-talk”) te bestuur.
Mag jy die beste week tot nog toe hê, van my hart aan joune.
Skenk my die kalmte om die dinge te aanvaar wat ek nie kan verander nie, die moed om die dinge te verander wat ek kan en die wysheid om te weet wat die verskil is.
Veral op 'n Maandag oggend!
Pulvermacher (Adam de Smidt)Uit: Het Volksblad, 1873
Dis Pietertjie hier. Baie dankies vir die oulike onderbroekies wat Ma vir my op die plaas uit meelsakkies gemaak het. Die meeste van hulle het groot reaksie by die meisies hier by die universiteit uitgelok.
Sannie het my onderbroekie heel aand net stip gesit en bekyk. Dis nou daai een waar voorop staan 'SELF-RAISING'. Heel aand nie 'n oog verroer nie. Sy het lateraand net gesê 'Dit werkie!'
Wat nie werkie, weet ek nou noggie.
Maar Magriet het haar nou die aand geniet toe ek die een aangehad het waar voor op staan 'ROL DUN UIT! Sy is 'n handvol en was nogal plesierig maar jislaaik is sy nogal rats met daai ou klein handjies van haar!
Al bogger-op wat ek nou nog nie kan verstaan nie, is die klap wat Berta my gegee het gisteraand. .
Sy verstaan seker nie watse moeite dit is om so 'n plaasonderbroek te maak nie.
Ek het net 'n uur gekuier en toe ek met my onderbroek wou spog, haak sy af en klap my van die bed af!
Ma weet mos dis daai een waar in rooi staan 'IDEAAL VIR VETKOEKE'!
Weet nou nog nie wat haar storie was nie, sal hom maar eers bêre!
Any-way, Ma, laat dit lekker gaan op die plaas !!
Die term 'psigopaat' word redelik algemeen gebruik, dikwels sonder werklike kennis hiervan. Vir meeste mense roep 'n psigopaat beelde op van 'n fliek soos "Silence of the Lambs" of van 'n wreedaardige moordernaar. Soms word psigopatie ook verwar met psigose as versteuring.
Nie alle psigopate is egter misdadigers, reeksmoordernaars en verkragters nie; net soos alle misdadigers, swendelaars en moordenaars weer nie as psigopate geklassifiseer kan word nie.
Wat is 'n psigopaat? Dr Robert Hare, 'n kenner op die gebied van psigopatie, omskryf psigopate as na binnegerigte uitbuiters wie sjarme, manipulasie, intimidasie en geweld gebruik om ander te kontroleer en om hulle eie selfsugtige behoeftes te bevredig. Hulle toon 'n gebrek aan gewete en gevoel vir ander mense, en sal koelbloedig vat wat hulle wil hê en doen soos wat hulle goeddink, sosiale norms en verwagtinge verbreek sonder die geringste gevoel van skuld of jammerte."
Een van die eienskappe van 'n psigopaat is sy onvermoë om diepgaande emosies te ervaar. Dit beteken egter nie dat hy nie bekend is met emosies nie, maar hy gebruik dit op meesterlike wyse en op 'n slinkse manier. Sy gedrag en optrede is egosentries en hy gee nie om vir ander mense se gevoelens of vir sosiale verantwoordelikheid nie. Die psigopaat se persoonlike verhoudinge is sonder diepte en dikwels van kortstondige duur, terwyl hy tog sal vertel van sy goeie verhoudinge met mense.
Die psigopaat is bekend vir sy vermoë om te manipuleer. Hy doen dit gewoonlik om op die gevoel van ander te speel om te kry wat hy wil hê. 'n Voorbeeld van hiervan is 'n swendelaar wat 'n meisie trou vir haar geld, haar gebruik en dan los om weer aan te beweeg.
Wanneer die psigopaat hom vasloop of uitgevang word, toon hy gevoel en jammerte. Hierdie jammerte is egter vals en nie ware skuldgevoelens vir onreg en seerkry wat hy iemand anders aangedoen het nie, maar eerder om die gevolge van sy optrede te hanteer.
Die psigopaat staan dan ook bekend as iemand wat nie 'n gewete het nie. Hy toon 'n gebrek aan berou en skuldgevoelens oor 'n misdaad of antisosiale gedrag. 'n Kenmerk van die psigopaat is sy onvermoë om positief uit vorige slegte ervarings te leer. Daarom word baie van die psigopaat se antisosiale of misdadige gedrag herhaal.
Hierdie is maar enkele kenmerke van die psigopaat. Volgende week kyk ons verder hierna. Moet asseblief nie nou rondloop en mense links en regs psigopate noem nie. Die evaluering en diagnosering van 'n gekwalifiseerde professionele kundige persoon soos 'n psigiater is nodig.
"'n Psigopaat is 'n persoon met 'n persoonlikheidsversteuring wat gekenmerk word deur 'n geneigdheid tot antisosiale en soms tot geweldadige handelinge en 'n gebrek om skuldig te voel vir hierdie handelinge." -TheFreeDictionary -